Sneeufoto’s: Bibberweer vir die naweek voorspelLigte sneeu naby Graaff-Reinet in die Oos-Kaap. Foto: Jason du Preez/Snow Report SA Die koudste naweek tot dusver vanjaar lê vir Suid-Afrikaners voor met sneeu wat reeds op plekke in die Oos-Kaap aangemeld is. Ndavhi Maliage, weervoorspeller by die Suid-Afrikaanse Weerdiens, het Vrydag aan Maroela Media gesê dat ŉ koue naweek oor die hele land verwag word met ŉ 60% kans vir reën en donderbuie in gedeeltes van die Vrystaat en Noordwes. Maliage het bevestig dat sneeu naby Graaff-Reinet en die Wapadsbergpas aangemeld is, maar het gesê dat temperature in hierdie gebiede na verwagting oor die naweek sal styg. Geen verdere sneeu word dus verwag nie. Maliage het gesê dat die noordelike en noordoostelike gedeeltes van die land koue weerstoestande kan verwag. Die ergste kouefront sal egter tussen Sondag en Maandag in die suidwestelike dele van die Wes-Kaap waargeneem word. “Dit is die koudste naweek tot dusver vanjaar en ons kan nou sien dat die winter werklik hier is. Die weerdiens sal voortgaan om die koue toestande en veral sneeu-aanmeldings te monitor,” het sy gesê.